b'\n_START_ARTICLE_\nOrdos\n_START_SECTION_\nHistoria\n_START_PARAGRAPH_\nOrdosin tasanko oli aikanaan xiongnujen (209 eaa.\xe2\x80\x9391 jaa.) ja Xia-dynastian (1038\xe2\x80\x931227) ydinaluetta. Mongolit asuttivat alueen vuoden 1449 j\xc3\xa4lkeen, jolloin paikalle tuotiin T\xc5\xa1ingis-kaanin mausoleumi. Mongolien ry\xc3\xb6st\xc3\xb6retket Ordosista Kiinaan olivat yksi Kiinan muurin rakentamisen syist\xc3\xa4. Ligdab-kaanin valtakauden (1604\xe2\x80\x9334) p\xc3\xa4\xc3\xa4tt\xc3\xa4neen sis\xc3\xa4llissodan my\xc3\xb6t\xc3\xa4 Ordos p\xc3\xa4\xc3\xa4tyi Qing-dynastian vallan alle. Ordosissa syntynyt Duguilang-j\xc3\xa4rjest\xc3\xb6 kamppaili ensin kristittyj\xc3\xa4 l\xc3\xa4hetyssaarnaajia, kiinalaisia siirtolaisia ja sittemmin Kiinan tasavaltaa vastaan 1800- ja 1900-luvuilla._NEWLINE_Kiinan\xe2\x80\x93Japanin sodan aikana tasavaltalaiset siirsiv\xc3\xa4t T\xc5\xa1ingis-kaanin mausoleumin Qinghaihin est\xc3\xa4\xc3\xa4kseen sen joutumisen japanilaisten k\xc3\xa4siin. Kommunistit valtasivat Ordosin vuosina 1949-50 ja palauttivat mausoleumin paikalleen vuonna 1954._NEWLINE_1900-luvun loppupuoliskolla kaupunkia rakennettiin huomattavasti Sis\xc3\xa4-Mongolian hiilikaivosten kasvun takia. Kasvu pys\xc3\xa4htyi kuitenkin 2000-luvun puolella sijoittajien pel\xc3\xa4tess\xc3\xa4 Kiinan asuntomarkkinoiden kuplaa. Ordos tunnetaankin "Kiinan suurimpana aavekaupunkina" useiden hyl\xc3\xa4ttyjen toimisto- ja asuinrakennusten takia. Kangbashi on Ordosin uusi vasta rakennettu kaupungin keskusta. Vuonna 2010 asukasm\xc3\xa4\xc3\xa4r\xc3\xa4 oli 20\xc2\xa0000 - 30\xc2\xa0000, vaikka kaupunginosaan olisi mahtunut v\xc3\xa4hint\xc3\xa4\xc3\xa4n 300\xc2\xa0000 asukasta.'